Document ID: 32011R0185

KOMISSION ASETUS (EU) N:o 185/2011,
annettu 25 päivänä helmikuuta 2011,
neuvoston asetuksen (EY) N:o 499/96 muuttamisesta Islannista peräisin olevia tiettyjä kaloja ja kalastustuotteita ja eläviä hevosia koskevien unionin tariffikiintiöiden osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisön tariffikiintiöiden avaamisesta ja hoidosta Islannista peräisin olevien tiettyjen kalastustuotteiden ja elävien hevosten osalta 19 päivänä maaliskuuta 1996 annetun neuvoston asetuksen (EY) N:o 499/96 (1) ja erityisesti sen 5 artiklan 1 kohdan a ja b alakohdan,
sekä katsoo seuraavaa:
(1)
Neuvottelut tiettyjen kalojen ja kalastustuotteiden tuonnissa Euroopan unioniin vuosina 2009-2014 sovellettavia erityismääräyksiä koskevasta Euroopan talousyhteisön ja Islannin tasavallan välisen sopimuksen lisäpöytäkirjasta, jäljempänä ’lisäpöytäkirja’, saatiin päätökseen vuonna 2009.
(2)
Valtuutus Euroopan unionin puolesta tapahtuvalle lisäpöytäkirjan allekirjoitukselle ja sen väliaikaiselle soveltamiselle on annettu Euroopan unionin sekä Islannin, Liechtensteinin ja Norjan välisen, vuosia 2009-2014 koskevasta ETA:n rahoitusjärjestelmästä tehdyn sopimuksen, Euroopan unionin ja Norjan välisen vuosia 2009-2014 koskevasta Norjan rahoitusjärjestelmästä tehdyn sopimuksen, Euroopan talousyhteisön ja Islannin väliseen sopimukseen liitettävän tiettyjen kalojen ja kalastustuotteiden tuontia Euroopan unioniin vuosina 2009-2014 koskevan lisäpöytäkirjan sekä Euroopan talousyhteisön ja Norjan väliseen sopimukseen liitettävän tiettyjen kalojen ja kalastustuotteiden tuontia Euroopan unioniin vuosina 2009-2014 koskevan lisäpöytäkirjan allekirjoittamisesta ja väliaikaisesta soveltamisesta 26 päivänä heinäkuuta 2010 annetussa neuvoston päätöksessä 2010/674/EU (2).
(3)
Lisäpöytäkirjassa määrätään uusista vuotuisista tullittomista tariffikiintiöistä, joita sovelletaan tuotaessa tiettyjä Islannista peräisin olevia kaloja ja kalastustuotteita Euroopan unioniin.
(4)
Lisäpöytäkirjan mukaisesti 1 päivän toukokuuta 2009 ja 30 päivän huhtikuuta 2010 välisenä ensimmäisenä 12 kuukauden ajanjaksona sovellettavien tullittomien tariffikiintiöiden määrät jaetaan toiselle tariffikiintiökaudelle. Lisäksi 1 päivän maaliskuuta 2011 ja 30 päivän huhtikuuta 2011 välisenä aikana sovellettavien tariffikiintiöiden käyttämättä jäävät määrät olisi siirrettävä eräiden tuotteiden osalta vastaaviin 1 päivän toukokuuta 2011 ja 30 päivän huhtikuuta 2012 välisenä aikana sovellettaviin tariffikiintiöihin.
(5)
Lisäpöytäkirjassa määrättyjen tariffikiintiöiden täytäntöönpanemiseksi on tarpeen muuttaa asetusta (EY) N:o 499/96.
(6)
On tarpeen korvata asetuksessa (EY) N:o 499/96 oleva viittaus vapaasti rajalla -hintoihin viittauksella kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000 (3) mukaiseen ilmoitettuun tullausarvoon ja säätää, että lisäpöytäkirjassa määrättyjen etuuksien saaminen edellyttää, että tämän arvon on oltava vähintään yhtä suuri kuin mainitun asetuksen mukaisesti vahvistettu tai vahvistettava viitehinta.
(7)
Käsitteen peräisin olevat tuotteet (alkuperätuotteet) määrittelystä ja hallinnollisen yhteistyön menetelmistä tehtyä Euroopan talousyhteisön ja Islannin tasavallan välisen sopimuksen pöytäkirjaa N:o 3 on muutettu 22 päivänä joulukuuta 2005 tehdyllä EY-Islanti-sekakomitean päätöksellä N:o 2/2005 (4). Sen vuoksi on tarpeen säätää nimenomaisesti, että vuonna 2005 muutettua pöytäkirjaa N:o 3 sovelletaan.
(8)
Euroopan unionin ja Islannin kahdenvälinen elävien hevosten kauppa vapautettiin ilman määrällisiä rajoituksia Euroopan unionin ja Islannin tasavallan välillä kirjeenvaihtona tehdyllä maataloustuotteiden kaupassa myönnettäviä lisäetuuksia koskevalla sopimuksella, joka on neuvoston päätöksen 2007/138/EY (5) liitteenä. Sen vuoksi asetuksen (EY) N:o 499/96 liitteessä säädetystä eläviä hevosia koskevasta tariffikiintiöstä on tullut tarpeeton.
(9)
Selkeyden vuoksi ja jotta tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetussa neuvoston asetuksessa (ETY) N:o 2658/87 (6) säädetyt yhdistetyn nimikkeistön koodien muutokset sekä Taric-alanimikkeiden muutokset otettaisiin huomioon, on aiheellista korvata koko asetuksen (EY) N:o 499/96 liite.
(10)
Sen vuoksi asetusta (EY) N:o 499/96 olisi muutettava.
(11)
Päätöksen 2010/674/EU mukaisesti tiettyjä kaloja ja kalastustuotteita koskevia uusia tariffikiintiöitä on sovellettava 1 päivästä maaliskuuta 2011. Sen vuoksi tätä asetusta olisi sovellettava kyseisestä päivästä alkaen.
(12)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 499/96 seuraavasti:
1)
Korvataan nimi seuraavasti:
”tiettyjä Islannista peräisin olevia kaloja ja kalastustuotteita koskevien unionin tariffikiintiöiden avaamisesta ja hallinnoinnista”.
2)
Korvataan 1 artikla seuraavasti:
”1 artikla
1. Kun liitteessä luetellut Islannin alkuperätuotteet luovutetaan vapaaseen liikkeeseen Euroopan unionissa, niistä ei kanneta tullia tariffikiintiöissä tässä asetuksessa säädettyinä ajanjaksoina ja tämän asetuksen säännösten mukaisesti.
2. Liitteessä lueteltujen kalojen ja kalastustuotteiden tuontiin sovelletaan 1 kohdassa tarkoitettuja kiintiöitä ainoastaan, jos ilmoitettu tullausarvo on vähintään yhtä suuri kuin viitehinta, joka on vahvistettu tai vahvistetaan kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000 (7) 29 artiklan mukaisesti.
3. Käsitteen peräisin olevat tuotteet (alkuperätuotteet) määrittelystä ja hallinnollisen yhteistyön menetelmistä tehtyä Euroopan talousyhteisön ja Islannin tasavallan välisen sopimuksen pöytäkirjaa N:o 3, sellaisena kuin se on viimeksi muutettuna 22 päivänä joulukuuta 2005 tehdyllä EY-Islanti-sekakomitean päätöksellä N:o 2/2005 (8), on sovellettava.
4. Tariffikiintiöihin, joiden järjestysnumerot ovat 09.0792 ja 09.0812, ei saa lukea tavaroita, jotka on ilmoitettu luovutettaviksi vapaaseen liikkeeseen 15 päivän helmikuuta ja 15 päivän kesäkuuta välisenä aikana.
3)
Korvataan 2 artiklan toinen kohta seuraavasti:
”Asetuksen (ETY) N:o 2454/93 308 c artiklan 2 ja 3 kohtaa ei kuitenkaan sovelleta tariffikiintiöihin, joiden järjestysnumerot ovat 09.0810, 09.0811 ja 09.0812.”.
4)
Korvataan 3 artikla seuraavasti:
”3 artikla
Jos tariffikiintiöt, joiden järjestysnumerot ovat 09.0810, 09.0811 ja 09812, eivät täyty kokonaan 1 päivän maaliskuuta 2011 ja 30 päivän huhtikuuta 2011 välisenä tariffikiintiökautena, jäljellä jäävä määrä on siirrettävä vastaaviin 1 päivän toukokuuta 2011 ja 30 päivän huhtikuuta 2012 välisenä aikana sovellettaviin tariffikiintiöihin.
Tämän vuoksi lukemisen 1 päivän maaliskuuta 2011 ja 30 päivän huhtikuuta 2011 välisen kiintiökauden tariffikiintiöihin on päätyttävä 1 päivää syyskuuta 2011 seuraavana komission toisena työpäivänä. Näiden tariffikiintiöiden käyttämättä jäävien määrien on oltava käytettävissä seuraavana työpäivänä vastaavassa 1 päivän toukokuuta 2011 ja 30 päivän huhtikuuta 2012 välisenä aikana sovellettavassa tariffikiintiössä.
Mainituista 1 päivän maaliskuuta 2011 ja 30 päivän huhtikuuta 2011 välisenä aikana sovellettavista tariffikiintiöistä ei voida ottaa määriä takautuvasti eikä palauttaa siihen määriä 1 päivää syyskuuta 2011 seuraavasta komission toisesta työpäivästä alkaen.”.
5)
Korvataan liite tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä maaliskuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä helmikuuta 2011.

Labels: 3
18
6